**Nacrt Prijedloga Odluke, za savjetovanje s javnošću**

na temelju članka 73. stavak 1. Zakona o rodiljnim i roditeljskim potporama („Narodne novine“ broj 152/22) i članka 37. Statuta Grada Novske („Službeni vjesnik“ broj 8/21 i 13/23), Gradsko vijeće Grada Novske na \_\_. sjednici održanoj dana \_\_\_\_\_ 2024. godine donijelo je

**odlukU**

**o novčanim i drugim roditeljskim potporama**

**za novorođeno dijete na području Grada Novske**

1. **Opće odredbe**

**Članak 1.**

(1) Ovom Odlukom propisuju se prava roditelja i s njima izjednačenih osoba koje se brinu o djetetu (u daljnjem tekstu: roditelji) na novčane potpore i potpore u naravi za novorođeno dijete, visina potpora, uvjeti za ostvarivanje prava na potporu, postupak za ostvarivanje prava na potporu, tijela nadležna za odobravanje potpora te druga pitanja o ostvarivanju prava na potporu koju, u okviru pronatalitetne politike Grada Novske, osigurava Grad Novska.

(2)Pod izjednačenim osobama s roditeljima iz prethodnog stavka smatraju se posvojitelji, skrbnici i udomitelji novorođenog djeteta.

(3)Pojmovi i izrazi koji se u ovoj Odluci koriste za osobe u muškom rodu uporabljeni su neutralno i odnose se na osobe muškog i ženskog spola.

1. **Vrste potpora**

**Članak 2.**

Roditelji imaju pravo na sljedeće potpore za novorođeno dijete:

1. Pravo na novčanu potporu za novorođeno dijete „ KOLICA ZA NOVLJANSKOG KLINCA“ i
2. Pravo na potporu u naravi „NOVLJANSKI PAKET ZA BEBE“.
3. **Visina i način dodjele novčane potpore te opis i način dodjele potpore u naravi**

**Članak 3.**

Novčana potpora za novorođeno dijete „ KOLICA ZA NOVLJANSKOG KLINCA“ iznosi i isplaćuje se na sljedeći način:

* za 1. (prvo) dijete u obitelji novčana potpora iznosi 1.000,00 eura, a isplaćuje se jednokratno, uz ispunjenje svih uvjeta iz ove Odluke;
* za 2. (drugo) dijete u obitelji novčana potpora iznosi 2.000,00 eura i isplaćuje se u dva jednaka obroka. Prva isplata u iznosu od 1.000,00 eura izvršava se nakon što rješenje o ostvarivanju prava na potporu postane pravomoćno i izvršno, a druga isplata u iznosu od 1.000,00 eura izvršava se u drugoj kalendarskoj godini, a nakon što podnositelj zahtjeva za ostvarivanje prava na potporu u mjesecu rođenja djeteta dostavi nadležnom Upravnom odjelu dokaz o prebivalištu na području Grada Novske za sebe i dijete za koje mu je potpora odobrena te ispunjenjem svih drugih uvjeta iz ove Odluke;
* za 3. (treće) i svako sljedeće dijete u obitelji novčana potpora iznosi 10.000,00 eura i isplaćuje se u jednakim godišnjim obrocima tijekom 7 kalendarskih godina. Prva isplata izvršava se nakon što rješenje o ostvarivanju prava na potporu postane pravomoćno i izvršno, a sljedeće isplate izvršavaju se jednom godišnje, nakon što podnositelj zahtjeva za ostvarivanje prava na potporu u mjesecu rođenja djeteta dostavi nadležnom Upravnom odjelu dokaz o prebivalištu na području Grada Novske za sebe i dijete za koje mu je potpora odobrena te ispunjenjem svih drugih uvjeta iz ove Odluke.

**Članak 4.**

Potpora u naravi „Novljanski paket za bebe“ sadrži najnužnije higijenske, odjevne i ostale potrepštine za novorođeno dijete koji se uručuje u prigodnoj poklon kutiji, a pravo na ovu potporu ima svaki roditelj koji ostvari pravo na novčanu potporu za novorođeno dijete „KOLICA ZA NOVLJANSKOG KLINCA“ .

1. **Uvjeti za ostvarivanje prava na potpore**

**Članak 5.**

(1)Pravo na novčanu potporu za novorođeno dijete – „Kolica za novljanskog klinca“ te pravo na potporu u naravi „Novljanski paket za bebe„ mogu ostvariti roditelji i s njima izjednačene osobe iz ove Odluke ako kumulativno ispunjavaju sljedeće uvjete:

* da dijete ima hrvatsko državljanstvo, prijavljeno prebivalište na području Grada Novske te da boravi na području Grada Novske,
* da je dijete rođeno u Republici Hrvatskoj i da nije proteklo 8 (osam) mjeseci od rođenja djeteta, osim u slučaju opisanom u članku 7., stavak 2. ove Odluke,
* da jedan roditelj ili s njima izjednačena osoba ima prijavljeno prebivalište i boravi na području Grada Novske najmanje godinu dana prije rođenja djeteta,
* da drugi roditelj ili s njima izjednačena osoba ima prijavljeno prebivalište na području Grada Novske, odnosno prijavljeno boravište na području Grada Novske ako je stranac, ili prijavljeno prebivalište na području druge jedinice lokalne samouprave, ako nije podnio zahtjev, niti je primio isplatu naknade za novorođeno dijete u toj jedinici lokalne samouprave.

**Članak 6.**

(1)U slučaju kada je roditelj ili s njima izjednačena osoba zasnovala novi brak ili novu izvanbračnu zajednicu u kojoj je rođeno dijete za koje podnosi zahtjev za potporu, a isti ima djecu iz prethodnog braka ili izvanbračne zajednice, ta djeca će se ubrajati kao prethodno rođena djeca u novoj obitelji ako imaju prebivalište i boravište na adresi podnositelja zahtjeva.

(2)U slučaju iz prethodnog stavka ovoga članka, zahtjevu treba priložiti, osim dokumentacije iz članka 9. ove Odluke, potvrde o prebivalištu za djecu podnositelja zahtjeva koja su rođena u njegovom prethodnom braku ili izvanbračnoj zajednici.

**V. Postupak ostvarivanja prava na potporu**

**Članak 7.**

(1)O pravu na dodjelu novčane potpore za novorođeno dijete „Kolica za novljanskog klinca“ i pravu na dodjelu potpore u naravi „Novljanski paket za bebe“ odlučuje Upravni odjel Grada Novske nadležan za društvene djelatnosti ( daljnjem tekstu: Upravni odjel) na temelju pisanog zahtjeva ovlaštenog podnositelja zahtjeva.

(2)Zahtjev se podnosi Upravnom odjelu na službenom obrascu ili kroz sustav e-Novorođenče, i to najkasnije u roku osam mjeseci od dana rođenja djeteta, osim u slučaju da zahtjev na vrijeme nije podnesen iz opravdanog razloga:

* duže bolesti djeteta za koje se ostvaruje potpora ili duže bolesti ovlaštenog podnositelja zahtjeva koja se Upravnom odjelu dokazuje potvrdom ovlaštenog liječnika,
* u slučaju nastupa više sile za koju se Upravnom odjelu dostavljaju odgovarajući dokazi (potvrde ovlaštenih tijela i druge javne isprave iz kojih se na nedvojben način može utvrditi postojanje više sile).

(3)O pravu na dodjelu novčane potpore i potpore u naravi za novorođeno dijete odlučuje Upravni odjel rješenjem, u skladu sa zakonom kojim se uređuje upravni postupak.

(4)Protiv rješenja iz stavka 3. ovog članka dozvoljena je žalba.

(5)Žalba se podnosi upravnom tijelu Sisačko-moslavačke županije nadležnom za socijalnu skrb.

(6)O izvršenju rješenja kojim je utvrđeno pravo na višegodišnju isplatu odobrenog iznosa novčane potpore Upravni odjel će za drugu i svaku sljedeću isplatu, temeljem dokaza dostavljenog od podnositelja zahtjeva – potvrde o prebivalištu te pribavljanja podataka o boravištu i prijavi privremenog odlaska izvan Republike Hrvatske za podnositelja zahtjeva i za dijete za koje je odobrena potpora, utvrđivati opravdanost daljnjih isplata.

(7)U slučaju ako Upravni odjel utvrdi da je podnositelj zahtjeva zadržao prebivalište i boravište na području Grada Novske za sebe i dijete te nije prijavio privremeni odlazak izvan Republike Hrvatske, zaključkom će utvrditi da su ispunjeni uvjeti za sljedeću isplatu potpore u kojem će biti sadržan i nalog za daljnju isplatu.

(8)U slučaju ako Upravni odjel utvrdi da je podnositelj zahtjeva promijenio svoje ili djetetovo prebivalište ili boravište, te da jedno od njih ili oboje više nemaju prebivalište i boravište na području Grada Novske, ili imaju prijavljen privremeni odlazak izvan Republike Hrvatske, pravo na daljnju isplatu novčane potpore prestaje i Upravno tijelo dužno je donijeti rješenje o prestanku prava na daljnju isplatu potpore.

(9) U slučaju ako podnositelj zahtjeva ne dostavi dokaze za pojedini obrok gubi pravo na isplatu tog obroka. Iznimno, pravo se ne gubi u slučaju duže bolesti ovlaštenog podnositelja zahtjeva koja se Upravnom odjelu dokazuje potvrdom ovlaštenog liječnika ili u slučaju nastupa više sile za koju se Upravnom odjelu dostavljaju odgovarajući dokazi (potvrde ovlaštenih tijela i druge javne isprave iz kojih se na nedvojben način može utvrditi postojanje više sile).

(10) U slučaju smrti podnositelja zahtjeva ili prestanka bračne ili izvanbračne zajednice neisplaćeni obroci odnosno iznosi bit će isplaćeni drugom roditelju ako ima prijavljeno prebivalište na području Grada Novske na istoj adresi kao i dijete.

**Članak 8.**

(1) Potporu u naravi „Novljanski paket za bebe“ podnositeljima zahtjeva koji su ostvarili pravo na novčanu potporu za novorođeno dijete i pravo na potporu u naravi uručuje Gradsko društvo Crvenog križa Novska, temeljem Ugovora o redovnom financiranju Gradskog društva Crvenog križa Novska i financiranju iznad standarda.

(2)Paket za novorođeno dijete uručuje se u poslovnim prostorijama na adresi: Novska, Trg Đure Szabe 5, uz predočenje rješenja o ostvarenom pravu na novčanu potporu za novorođeno dijete – „Kolica za novljanskog klinca“ i pravu na potporu u naravi – „Novljanski paket za bebe“.

**VI. Dokumentacija potrebna za ostvarivanje prava na novčanu i drugu potporu**

**Članak 9.**

(1) Zahtjevu za ostvarivanje prava na novčanu potporu i potporu u naravi obvezno se prilažu slijedeći dokazi:

1. rodni list za novorođeno dijete,
2. rodni listovi za ranije rođenu djecu,
3. domovnica za novorođeno dijete,
4. uvjerenje o prebivalištu ili potvrda o prijavi prebivališta djeteta,
5. potvrde o prebivalištu za roditelje,
6. izjava o boravku na području Grada Novske (izjava je sastavni dio obrasca zahtjeva za potporu),
7. izjava da nije isplaćena potpora za novorođeno dijete, da nije podnesen zahtjev za isplatu potpore, odnosno da se isti zahtjev neće podnijeti kod druge jedinice lokalne samouprave (izjava je sastavni dio obrasca zahtjeva za potporu),
8. izjavu o suglasnosti podnositelja zahtjeva da davatelj potpora može provjeravati činjenice o danim izjavama iz zahtjeva za potporu u trenutku odlučivanja i jednu godinu nakon isplate dodijeljene potpore (izjava je sastavni dio obrasca zahtjeva za potporu),
9. IBAN tekućeg računa, žiro-računa ili računa zaštićenih primanja.

(2) Upravni odjel će za novorođeno dijete i roditelje po službenoj dužnosti pribaviti podatke o prijavljenom boravištu te za novorođeno dijete i podnositelja zahtjeva podatke o prijavi privremenog odlaska izvan Republike Hrvatske.

**Članak 10.**

(1) Pravo na potporu za novorođeno dijete iz ove Odluke može se ostvariti samo jednom i ne može se ostvarivati na području više jedinica lokalne samouprave.

(2) Podnositelj zahtjeva dužan je dati izjavu da mu nije isplaćena potpora za novorođeno dijete, da nije podnio zahtjev za isplatu potpore, odnosno da isti zahtjev neće podnijeti kod druge jedinice lokalne samouprave (izjava je sastavni dio obrasca zahtjeva za potporu).

U slučaju kada jedan od roditelja, posvojitelja ili skrbnika ima prebivalište u drugoj jedinici lokalne

samouprave, podnositelj zahtjeva dužan je zahtjevu priložiti i potvrdu da za novorođeno dijete nije

podnesen zahtjev, niti je isplaćena potpora u jedinici lokalne samouprave u kojoj drugi roditelj ima prebivalište.

**VII. Povrat potpore**

**Članak 11.**

(1)Ukoliko Upravni odjel utvrdi da korisnik potpore nije imao pravo na potporu jer je priložio lažne dokaze i/ili je u izjavi o odlučnim činjenicama za odobravanje potpore dao netočne podatke, korisnik potpore dužan je vratiti primljeni iznos potpore u roku koji odredi Upravni odjel.

(2)U slučaju sumnje u istinitost izjava iz prethodnog stavka, Upravni odjel ovlašten je u trenutku odlučivanja o zahtjevu za potporu te godinu dana od dana isplaćene potpore provjeravati izjave o činjenicama iz zahtjeva za potporu (provjera boravka podnositelja zahtjeva/korisnika, provjera o ostvarivanju prava na potporu u drugim jedinicama lokalne samouprave te provjera istinitosti drugih izjava i podataka iz zahtjeva).

(3)Provjera navoda iz prethodnog stavka može se izvršiti odlaskom na prebivališnu, odnosno boravišnu adresu podnositelja zahtjeva/korisnika, ishođenjem potvrde druge jedinice lokalne samouprave o isplati naknade za novorođeno dijete te na sve druge zakonom dopuštene i prikladne načine.

**VIII. Završne odredbe**

**Članak 12.**

Ova Odluka primjenjuje se na svu djecu rođenu od 1. siječnja 2024. godine.

**Članak 13.**

Ova Odluka stupa na snagu osam dana od dana donošenja, a objavit će se u „Službenom vjesniku“.

**Obrazloženje**

**Odluke o novčanim i drugim roditeljskim potporama**

**za novorođeno dijete na području Grada Novske**

Grad Novska u okviru pronatalitetne politike kontinuirano od 2003. godine dodjeljuje financijsku potporu roditeljima novorođene djece s prebivalištem na području Grada Novske. Gradonačelnik je svake godine u tu svrhu donosio Program potpora za novorođeno dijete na području Grada Novske kojim su se propisivali iznosi i uvjeti za ostvarivanje prava na potporu.

Potpora se isplaćivala jednokratno. U 2023. godina potpora je iznosila 335,00 eura za prvo dijete, 665,00 eura za drugo dijete i 1.330,00 eura za treće i svako sljedeće dijete.

Zakonom o rodilnjim i roditeljskim potporama propisano da se radi o općem aktu kojeg donosi Gradsko vijeće.

Odlukom o novčanim i drugim roditeljskim potporama za novorođeno dijete na području Grada Novske propisuje se pravo na novčane potpore i potpore u naravi za novorođeno dijete, visina potpora, uvjeti za ostvarivanje prava na potporu, postupak za ostvarivanje prava na potporu, tijela nadležna za odobravanje potpora te druga pitanja o ostvarivanju prava na potporu.

Grad Novska će i dalje dodjeljivati dvije vrste potpora, pravo na novčanu potporu za novorođeno dijete „Kolica za novljanskog klinca“ i pravo na potporu u naravi „Novljanski paket za bebe“.

Za prvo dijete novčana potpora iznosi 1.000,00 eura i isplaćuje se jednokratno. Za drugo dijete novčana potpora iznosi 2.000,00 eura i isplaćuje se u dva jednaka godišnja obroka. Za treće i svako sljedeće dijete novčana potpora iznosi 10.000,00 eura i isplaćuje se na sedam jednakih godišnjih obroka.

Potpora u naravi „Novljanski paket za bebe“ sadrži najnužnije higijenske, odjevne i ostale potrepštine za novorođeno dijete koji se uručuje u prigodnoj poklon kutiji, a isto se dodjeljuje u suradnji s Gradskim društvom Crvenog križa Novska.

Člankom 11. Zakona o pravu na pristup informacijama („Narodne novine“ broj 25/13, 85/15 i 69/22) propisana je obveza tijela državne uprave, drugih državnih tijela, jedinica lokalne i područne (regionalne) samouprave i pravnih osoba s javnim ovlastima provođenja savjetovanja s javnošću pri donošenju zakona i podzakonskih propisa, a pri donošenju općih akata odnosno drugih strateških ili planskih dokumenata kad se njima utječe na interese građana i pravnih osoba. Temeljem navedenog Zakona provodi se internetsko savjetovanje objavom nacrta Odluke o novčanim i drugim roditeljskim potporama za novorođeno dijete na području Grada Novske na internetskoj stranici Grada Novske s mogućnošću sudionika da dostave svoje komentare, primjedbe i prijedloge.